b'\n_START_ARTICLE_\nQR-koodi\n_START_PARAGRAPH_\nQR-koodi eli ruutukoodi on kaksiulotteinen kuviokoodi, johon on koodattu informaatiota. Matkapuhelimella QR-koodeja luetaan erillisill\xc3\xa4, yleens\xc3\xa4 ilmaisilla sovelluksilla, jotka voi asentaa matkapuhelimeen joko valmistajan tai k\xc3\xa4ytt\xc3\xb6j\xc3\xa4rjestelm\xc3\xa4n sovelluskaupan kautta. Koodin lukemisen j\xc3\xa4lkeen puhelin toimii koodin sis\xc3\xa4lt\xc3\xa4m\xc3\xa4n tiedon mukaan, esimerkiksi avaten tietyn www-sivun tai lis\xc3\xa4ten puhelimeen tietyn yhteystiedon.\n_START_SECTION_\nHistoria\n_START_PARAGRAPH_\nQR-koodin kehitti japanilainen Toyotan tyt\xc3\xa4ryhti\xc3\xb6 Denso Wave vuonna 1994. "QR" on tavaramerkkinimi ja lyhenne sanoista Quick Response, \'nopea vaste\'. Denso Wave kehitti QR-koodin alun perin liukuhihnateollisuuden nopeaksi tuotannonseurantav\xc3\xa4lineeksi. Yhti\xc3\xb6ll\xc3\xa4 on teknologiaan yh\xc3\xa4 patentti, mutta sit\xc3\xa4 saa k\xc3\xa4ytt\xc3\xa4\xc3\xa4 vapaalla lisenssill\xc3\xa4, ja sen spesifikaatio on julkaistu kaikkien k\xc3\xa4ytett\xc3\xa4v\xc3\xa4ksi._NEWLINE_QR-koodin ensimm\xc3\xa4inen versio oli vain 21 \xc3\x97 21 pikseli\xc3\xa4 ja sis\xc3\xa4lsi informaatiota nelj\xc3\xa4n merkin edest\xc3\xa4. Teknologian kehittyess\xc3\xa4 QR-koodit kasvoivat, ja vuonna 2012 uusin versio oli 177 pikselin neli\xc3\xb6, johon mahtui 1852 merkki\xc3\xa4. Vuosien mittaan QR-koodien k\xc3\xa4ytt\xc3\xb6tarkoitukset ovat laajentuneet autoteollisuuden ulkopuolelle, ja niit\xc3\xa4 k\xc3\xa4ytet\xc3\xa4\xc3\xa4n nykyisin hyvin monenlaisiin tarkoituksiin.\n_START_SECTION_\nK\xc3\xa4ytt\xc3\xb6tarkoitukset\n_START_PARAGRAPH_\nQR-koodeja k\xc3\xa4ytet\xc3\xa4\xc3\xa4n monenlaisiin tarkoituksiin ja monenlaisissa yhteyksiss\xc3\xa4 niin liike-el\xc3\xa4m\xc3\xa4ss\xc3\xa4 kuin vapaa-ajallakin. QR-koodi voidaan painaa hyvin monenlaiseen tuotteeseen, kirjaan, mainokseen tai esitteeseen._NEWLINE_Usein QR-koodissa on linkki jollekin www-sivulle. Koodi voi sis\xc3\xa4lt\xc3\xa4\xc3\xa4 my\xc3\xb6s esimerkiksi tavallista teksti\xc3\xa4, puhelinnumeron, tekstiviestin, osoitetiedon tai kalenteritapahtuman. Kaikkiaan QR-koodin sis\xc3\xa4lt\xc3\xa4mi\xc3\xa4 erilaisia informaatiotyyppej\xc3\xa4 on yli kaksikymment\xc3\xa4.\n_START_SECTION_\nLukeminen\n_START_PARAGRAPH_\nQR-koodeja voi lukea jollain kameralla varustetulla lukulaitteella, kuten \xc3\xa4lypuhelimella, taulutietokoneella, p\xc3\xb6yt\xc3\xa4tietokoneella, kannettavalla tietokoneella tai erityisell\xc3\xa4 QR-koodien lukulaitteella. Lukulaitteessa t\xc3\xa4ytyy my\xc3\xb6s olla asennettuna QR-koodien lukijasovellus tai -ohjelma. Windows Phone -puhelimissa QR-koodilukija on osa k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4._NEWLINE_\xc3\x84lypuhelimella QR-koodi luetaan k\xc3\xa4ynnist\xc3\xa4m\xc3\xa4ll\xc3\xa4 lukusovellus ja kohdistamalla puhelimen kamera QR-koodiin. Sovellus lukee QR-koodin sis\xc3\xa4lt\xc3\xa4m\xc3\xa4n informaation ja toimii sen mukaisesti, kuten avaamalla siin\xc3\xa4 annetun www-osoitteen tai n\xc3\xa4ytt\xc3\xa4m\xc3\xa4ll\xc3\xa4 koodin sis\xc3\xa4lt\xc3\xa4m\xc3\xa4n tekstin.\n_START_SECTION_\nKirjoittaminen ja sijoitus\n_START_PARAGRAPH_\nQR-koodeja voi kirjoittaa mobiilisovelluksella, selainpohjaisella pilvipalvelulla, tietokoneeseen asennettavalla kirjoitusohjelmalla tai QR-koodien lukulaitteella. QR-generaattorilla voi varsinaisen informaation lis\xc3\xa4\xc3\xa4misen lis\xc3\xa4ksi esimerkiksi muuttaa koodin tai sen taustan v\xc3\xa4ri\xc3\xa4, muotoilla pikseleit\xc3\xa4, lis\xc3\xa4t\xc3\xa4 selitetekstin, valita virheenkorjaustason, upottaa koodin www-sivulle, valita staattisen ja dynaamisen koodin v\xc3\xa4lilt\xc3\xa4 sek\xc3\xa4 seurata omien koodien lukutapahtumia. QR-generaattorit ovat yleens\xc3\xa4 ilmaisia, mutta moni niist\xc3\xa4 vaatii k\xc3\xa4ytt\xc3\xa4j\xc3\xa4n rekister\xc3\xb6itymisen._NEWLINE_QR-koodi sijoitetaan liikkumattomaan paikkaan, josta se on helppo lukea. Koodin on oltava kooltaan niiss\xc3\xa4 rajoissa, ett\xc3\xa4 se mahtuu lukijalaitteen ikkunaan mutta on samalla riitt\xc3\xa4v\xc3\xa4n suuri. Kahden metrin lukuet\xc3\xa4isyydelt\xc3\xa4 suositeltava koko on noin 25 \xc3\x97 25 senttimetri\xc3\xa4. Painotuotteessa QR-koodin tulisi olla 20 \xc3\x97 20 millimetri\xc3\xa4 resoluutiolla 200\xe2\x80\x93400 pistett\xc3\xa4 tuumalla. WWW-sivulla QR-koodin kooksi suositellaan v\xc3\xa4hint\xc3\xa4\xc3\xa4n 100 \xc3\x97 100 pikseli\xc3\xa4.\n_START_SECTION_\nRakenne\n_START_PARAGRAPH_\nQR-koodi on kaksiulotteinen (2D), sill\xc3\xa4 se sis\xc3\xa4lt\xc3\xa4\xc3\xa4 informaatiota sek\xc3\xa4 vaaka- ett\xc3\xa4 pystysuunnassa. Yhteen QR-koodiin mahtuu teoriassa 7089 numeroa tai 4296 kirjainta. K\xc3\xa4yt\xc3\xa4nn\xc3\xb6ss\xc3\xa4 merkkim\xc3\xa4\xc3\xa4r\xc3\xa4n on kuitenkin oltava huomattavasti pienempi, ehk\xc3\xa4 vain 500 merkki\xc3\xa4, jotta koodi olisi luettavissa \xc3\xa4lypuhelimilla._NEWLINE_QR-koodi on neli\xc3\xb6n muotoinen kuvio. Sen kolmessa kulmassa on kohdistusneli\xc3\xb6t, joiden avulla koodia voi lukea kaarevaltakin pinnalta, joka saa sen n\xc3\xa4ytt\xc3\xa4m\xc3\xa4\xc3\xa4n v\xc3\xa4\xc3\xa4ristyneelt\xc3\xa4. Koodissa on my\xc3\xb6s yksi tai useampi kohdistusneli\xc3\xb6t\xc3\xa4 pienempi suoristusneli\xc3\xb6. Lis\xc3\xa4ksi QR-koodissa on tietoa muun muassa virheenkorjaustasosta. QR-koodin ymp\xc3\xa4rill\xc3\xa4 on nelj\xc3\xa4n moduulin levyinen tyhj\xc3\xa4 tila, joka kuuluu koodiin ja on v\xc3\xa4ltt\xc3\xa4m\xc3\xa4t\xc3\xb6n._NEWLINE_QR-koodin sis\xc3\xa4lt\xc3\xa4m\xc3\xa4 varsinainen informaatio koostuu pienist\xc3\xa4 mustista ja valkoisista neil\xc3\xb6m\xc3\xa4isist\xc3\xa4 moduuleista. Mit\xc3\xa4 enemm\xc3\xa4n moduuleita koodissa on, sit\xc3\xa4 enemm\xc3\xa4n tietoa koodi sis\xc3\xa4lt\xc3\xa4\xc3\xa4._NEWLINE_QR-koodissa voi olla taustakuva, tai sen sis\xc3\xa4\xc3\xa4n voi sijoittaa kuvan tai logon. Moduuleja voi muotoilla esimerkiksi niiden reunoja py\xc3\xb6rist\xc3\xa4m\xc3\xa4ll\xc3\xa4. Kaikenlaiset muutokset saattavat kuitenkin heikent\xc3\xa4\xc3\xa4 koodin luettavuutta. Koodin yhteyteen liitett\xc3\xa4v\xc3\xa4 seliteteksti, kuten www-osoite merkkein\xc3\xa4, sijoitetaankin usein koodin alapuolelle.\n_START_SECTION_\nVirheenkorjaus\n_START_PARAGRAPH_\nQR-koodin virheenkorjauksen ansiosta koodin voi lukea vaikka osa siit\xc3\xa4 olisikin vahingoittunut. Nurkissa olevien kohdistusneli\xc3\xb6iden t\xc3\xa4ytyy kuitenkin s\xc3\xa4ily\xc3\xa4 ehjin\xc3\xa4. Kirjoitusvaiheessa valittavia virheenkorjaustasoja on nelj\xc3\xa4, matalasta (7\xc2\xa0%) korkeaan (30\xc2\xa0%). Mit\xc3\xa4 korkeampi virheenkorjaustaso on, sit\xc3\xa4 enemm\xc3\xa4n koodilla on varaa vahingoittua, mutta samalla koodista tulee tihe\xc3\xa4mpi.\n_START_SECTION_\nStaattinen ja dynaaminen QR-koodi\n_START_PARAGRAPH_\nQR-koodi voi olla staattinen tai dynaaminen. Staattisen koodin sis\xc3\xa4lt\xc3\xa4m\xc3\xa4 informaatio pysyy aina samana, eik\xc3\xa4 sit\xc3\xa4 voi j\xc3\xa4lkeenp\xc3\xa4in muuttaa. Dynaamisen QR-koodin sis\xc3\xa4lt\xc3\xa4m\xc3\xa4\xc3\xa4 informaatiota sen sijaan voi muuttaa, jos esimerkiksi linkitetty www-sivu on siirtynyt uuteen osoitteeseen. Dynaaminen QR-koodi tehd\xc3\xa4\xc3\xa4n erityisell\xc3\xa4 dynaamisella QR-generaattorilla, jonka hallinnointisivulla koodin sis\xc3\xa4lt\xc3\xa4m\xc3\xa4\xc3\xa4 informaatiota voi j\xc3\xa4lkik\xc3\xa4teen muokata tarvisematta uusia itse koodia. Dynaamisilla QR-generaattoreilla on yleens\xc3\xa4 vuosimaksu.\n_START_SECTION_\nMuita ominaisuuksia\n_START_PARAGRAPH_\nQR-koodien erikoisominaisuuksia ovat koodin suojaus salasanalla, koodin voimassaoloajan m\xc3\xa4\xc3\xa4rittely sek\xc3\xa4 koodin sis\xc3\xa4lt\xc3\xa4m\xc3\xa4n informaation kommentointimahdollisuus.\n_START_SECTION_\nMuunnelmia\n_START_PARAGRAPH_\nQR-koodista eri tarkoituksiin tehtyj\xc3\xa4 tai erikokoisia muunnelmia ovat Mikro-QR-koodi (voi sis\xc3\xa4lt\xc3\xa4\xc3\xa4 korkeintaan 35 merkki\xc3\xa4), iQR-koodi (voi olla erimuotoinen, sis\xc3\xa4lt\xc3\xa4\xc3\xa4 enemm\xc3\xa4n tietoa kuin QR-koodi), SQRC-koodi (voi sis\xc3\xa4lt\xc3\xa4\xc3\xa4 my\xc3\xb6s salattua yksityist\xc3\xa4 tietoa) ja FrameQR-koodi (voi sis\xc3\xa4lt\xc3\xa4\xc3\xa4 kuvan keskell\xc3\xa4). N\xc3\xa4ille koodeille tarvitaan joskus omat lukusovelluksensa.'